الإدعاء
- بوستات منتشرة بشكل كبير جدًا بتقول إن المملكة العربية "السعودية غلطت وقالت إن النهارده العيد عندهم، وأكيد هيدفعوا مش أقل من 2 مليار ريال كفاره عن الغلطة دي نيابة عن الشعب كله.. نفس الغلطة عملوها سنة 2015 ودفعوا مليار و600 مليون ريال كفارة. الحمد لله إننا صومنا النهارده لإن مكناش هنلاقي اللي يدفعلنا".
– الكلام ده غير صحيح. السعودية لم تعلن مطلقًا إنها غلطت في رصد هلال شهر شوال، وكل الكلام اللي بيقول إنهم هيدفعوا كفارة 2 مليار ريال ده كلام ملوش أي أساس من الصحة ولا في دليل عليه.✅✅
– الكلام على إن السعودية غلطت عام 2015 ودفعوا مليار و600 مليون ريال كفارة، ده بردو كلام غير صحيح، كانت نشرته مواقع مجهولة وغير موثوقة عام 2015.✅✅
– أصل إشاعة إن السعودية أخطأت في رصد هلال شهر شوال دي أصلًا بترجع لعام 2011، لما السعودية أعلنت انتهاء شهر رمضان وبداية أيام العيد يوم الثلاثاء الموافق 30 أغسطس 2011، وبعدها خرجت جمعية اسمها “الجمعية الفلكية بجدة” وشككت في رؤية هلال شوال وقالت إن اللي الناس شافوه ده كوكب زحل مش هلال شوال، لإن رؤية هلال شوال غير ممكنة فلكيًا في كافة أنحاء المملكة.
– وقتها مفتي السعودية رد ونفى صحة الكلام ده وأكد إن “دخول وخروج شهر رمضان ودخول شوال كان صحيحًا”، وكمان رئيس قسم الفلك بجامعة الملك عبد العزيز أكد عدم إمكانية اللبس بين الكواكب والهلال لإن الهلال حجمه كبير والمتخصصين في رصده من ذوي خبرة تمتد 30 عامًا، ووصف الجمعية الفلكية بجدة بإنهم “مجموعة هواة”.
– كمان، بحسب صحيفة “عكاظ” السعودية، فالجمعية الفلكية بجدة تراجعت وقتها عن تصريحاتها وقالت إن “ما نقل عنها معلومات مضللة هدفها التشكيك بين المسلمين”، وأكدت إن الجهة المخولة لإثبات دخول الشهر أو خروجه هي المحكمة العليا وليست الجمعية الفلكية.
– بعض الأخبار المتداولة بخصوص الموضوع ده، بتقول إن محمد النجيمي عضو مجمع الفقه الإسلامي في السعودية، قال في تصريحات لقناة “العربية”، إن المملكة دفعت مليار وستة ملايين ريال كفارة عن الشعب السعودي بسبب خطأ تحديد عيد الفطر 2019، لكن ده كلام غير صحيح بردو، ومفيش أي تصريحات مؤخرًا أصلًا من النجيمي لقناة العربية.